السلام عليكم ، تحياتي للجميع
اني الحمدلله انقلبت باللوتري الامريكي وبديت اعبي فورم ال ds260 ولهسا ما قدمته علمود اراجع بيه فد عشرطعش مرة
المهم ، مثل ما تعرفون انو من ضمن المتطلبات هو عدم محكومية + بيان ولادة + شهادة دراسية
وسؤالي الاول هو هل اكدر اطلع عدم محكومية من السفارات العراقية خارج العراق ؟؟ علماً ان مقابلتي راح تكون بالخليج واني عشت هناك 3 سنوات ومثل ما تعرفون اصدار عدم محكومية بالعراق بيه دوخة راس ، فما اعرف اذا اكو امكانية انو اطلع المحكومية من السفارة العراقية بالدولة اللي راح تكون مقابلتي بيها ؟؟؟
سؤالي الثاني ، حاليا ان عايش باربيل ، وولادتي الموصل ، وماكو داعي اسولفلكم عن الوضع المرزي هناك للدوائر الحكومية بالموصل،
فالنسبة لبيان الولادة شلون اكدر اطلعه من اربيل ؟؟ وشلون اكدر اترجمه ؟؟ وبعد ما يصدر هذا البيان هل يحتاجله تصديق من خارجيتنا ؟؟
سؤالي الثالث ، بخصوص شهادة التعليم اني خريج كلية وعندي وثائق التخرج بالانكليزي وراح اصدقها انشالله من وزارة التعليم والخارجية ، فهل راح تكفي للمقابلة لو راح يطلبون مني شهادة الاعدادية همين ؟؟
سؤالي الرابع : هل ضروري ادفع ال Fee قبل المقابلة لو عادي من اروح للسفارة الامريكية ادفعها هناك ؟؟ واذا كان الدفع قبل المقابلة شلون وباي طريقة ؟؟
والسؤال الاخير : بعد ما اكمل واقدم فورم ال ds260 شكد راح تكون المدة الزمنية حتى يبلغوني بالموافقة وموعد المقابلة ؟؟؟
واذا عدكم اي تنبيه او اضافة اكون جدا شاكر وممنون